《饮酒》
清代·何若瑶

夜来细雨闻啼鸦，晓来红日朝窗纱。春光烂漫浩无著，散作千树万树樱桃花。

可怜飞花飞不住，可奈春来又春去。我如胡蝶替共愁，约束春光入诗句。

东风一片湖上来。碧云似水添春醅。一首新诗一斗酒，大笑春光归我手。

醉化春光何处飞，流莺日日啼花枝。

作者简介：清广东番禺人，字石卿。道光二十一年进士。官右春坊右赞善。旋辞归。咸丰间曾主禺山讲席。卒年六十。有《公羊注疏质疑》、《两汉考證》、《海陀华馆诗文集》。